NARIADENIE KOMISIE (ES) č. 698/2006
z 5. mája 2006,
ktorým sa vykonáva nariadenie Rady (ES) č. 530/1999, pokiaľ ide o hodnotenie kvality štrukturálnej štatistiky nákladov práce a príjmov
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 530/1999 z 9. marca 1999 o štrukturálnej štatistike príjmov a nákladov práce (1), a najmä na bod iv) jeho článku 11,
keďže:
(1)
Na vykonávanie nariadenia (ES) č. 530/1999 boli prijaté nariadenia Komisie (ES) č. 452/2000 (2) a (ES) č. 72/2002 (3), ktoré definujú obsah a kritériá hodnotenia správy o kvalite, ktorá sa má zaslať Komisii (Eurostatu) po každom referenčnom období.
(2)
Informácie poskytnuté v správe o kvalite sa musia odvolávať na určité ukazovatele. Tieto ukazovatele sú definované v nariadení Komisie (ES) č. 1726/1999 (4) a v nariadení Komisie (ES) č. 1916/2000 (5).
(3)
Zmeny v opatreniach hodnotenia kvality štrukturálnej štatistiky príjmov a nákladov práce sú nevyhnutné v dôsledku zmien a doplnení nariadení (ES) č. 1726/1999 a (ES) č. 1916/2000 prostredníctvom nariadenia (ES) č. 1737/2005 a nariadenia (ES) č. 1738/2005. V záujme zrozumiteľnosti a s cieľom znížiť zaťaženie národných štatistických úradov je tiež potrebné zharmonizovať hodnotenie kvality štatistík nákladov práce a príjmov.
(4)
Nariadenia (ES) č. 452/2000 a (ES) č. 72/2002 by sa preto mali nahradiť týmto nariadením.
(5)
Opatrenia stanovené v tomto nariadení sú v súlade so stanoviskom Výboru pre štatistický program,
PRIJALA TOTO NARIADENIE:
Článok 1
1. Obsah a kritériá hodnotenia správy o kvalite podľa článku 10 ods. 2 nariadenia (ES) č. 530/1999 sú stanovené v prílohe k tomuto nariadeniu.
Ukazovatele uvedené v prílohe k tomuto nariadeniu sú vymedzené v prílohe I a II k nariadeniu (ES) č. 1726/1999 a v prílohe I a II k nariadeniu (ES) č. 1916/2000.
2. Informácie stanovené v prílohe sa poskytujú, ak sa neuplatňujú výnimky uvedené v právnych predpisoch Spoločenstva týkajúcich sa štrukturálnych štatistík príjmov a nákladov práce, zisťovania pracovných síl, štrukturálnych podnikových štatistík a národných účtov.
Článok 2
Správa o kvalite sa zasiela Eurostatu najneskôr do 24 mesiacov po ukončení referenčného obdobia, za ktoré boli údaje zozbierané, ak nie je v prílohe stanovené inak.
Článok 3
Nariadenia (ES) č. 452/2000 a (ES) č. 72/2002 sa zrušujú.
Článok 4
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 5. mája 2006